Menningarsetrinu Hannesarholti var lokað í dag, að óbreyttu til frambúðar. Hallveig Rúnarsdóttir, formaður félags íslenskra tónlistarmanna, segir þetta mjög sorglega stöðu þar sem mikill skortur sé á tónleikaaðstöðu af þessari stærð í Reykjavík.
Sjálfseignarstofnunin Hannesarholt hefur haldið úti menningarsetri í sögufrægu húsi Hannesar Hafstein frá 2013 en húsið var reist árið 1915. Ragnheiður Jóna Jónsdóttir, forstöðukona Hannesarholts, sagði í kvöldfréttum í gær að fjármagn stofnunarinnar væri á þrotum og ekki væri hægt að halda henni gangandi lengur. Hannesarholt er sjálfseignarstofnun sem ekki er rekin í hagnaðarskyni en hefði hún verið einkahlutafélag rekið í hagnaðarskyni hefði Hannesarholt átt rétt á svokölluðum covid-styrk upp á tuttugu milljónir.
Hallveig Rúnarsdóttir segir þetta mikið högg fyrir íslenska tónlistarmenn og þá sérstaklega klassíska listamenn.
það er auðvitað bara rosalega sorglegt
Klassísk deild félags íslenskra tónlistarmanna segir að mjög sé þrengt að möguleikum til tónleikahalds í klassíska geiranum með lokun Hannesarholts en einnig hafi verið minnkaður stuðningur Listasafns Íslands við tónleikahald í Listasafni Sigurjóns Ólafssonar. Báðir þessi staðir hafi verið ómetanlegur vettvangur klassískra tónlistarmanna hérlendis til fjölda ára og þetta séu því afar slæmar fréttir.